《仓山牡丹盛开家婶母招饮即席感赋》
清代·袁绶

阳春百花发，鼠姑擅盛名。今春雨水迟，三月方含英。

嫣然倚东风，解语真倾城。主人开琼筵，邀客吹金笙。

行乐贵及时，相与各尽觥。长歌发慷慨，所愁节序更。

年时携手伴，落落如晨星。骨肉多远别，踽踽难为情。

身遥心自近，梦想通精诚。岂无鱼与雁，奈此千里程。

温凉叙片纸，离怀难尽倾。岁月日以去，忧思日以盈。

愿附飞鸿翮，乘风以北征。

作者简介：浙江钱塘人，字紫卿。袁枚孙女。幼读祖父诗，辄怡然意开。所为诗沉著痛快，无闺阁气。有《簪芸阁诗稿》。